《赵逢源家有妹》
宋代·王庭圭

高门日日掩朱扉，未许倾城捲翠帷。客子眼寒空过市，雪儿歌妙欠新词。

华裾将曳铜驼陌，破帽敢随金马羁。怅望碧天鸿雁影，黄花应不负归期。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。